高樓
作者：劉攽
朝代：宋

paragraphs: 青樓高高危九衢，朱欄畫栱相傾扶。
佳人當軒玉不如，紅簾翠幕深沉居。
危絃促柱鳴笙竽，哀音感耳心意舒。
浮雲不行飛鳥徐，游人駐車馬踟躕。
嘉肴桂酒白玉壺，浩唱爛醉何所居。
樂極哀多盈必虛，世故萬變誰能圖。
飛鳶墮鼠殘諸虞，里閭豪傑何時無。
茂陵老儒空嘆息，曲突徙薪纔賜帛。